**Bár Községi Önkormányzat Képviselő-testülete**

9/2023.

**Jegyzőkönyv**

**Készült a Bár Községi Önkormányzat Képviselő-testülete** **2023. augusztus 30. napján 11:15 órás kezdettel a Bár, Szabadság utca 62. szám alatt megtartott testületi ülésről.**

**Jelen vannak:**

Jásper Gábor László polgármester

Takács Nagy Ferencné alpolgármester

Horváth György képviselő

Tigelmann Csaba képviselő

Horváth János képviselő

Dr. Benedek Zoltán jegyző

Galambosi László pü. ügyintéző (1. napirendi pontnál)

Jásper Gábor László polgármester köszönti a megjelenteket, megállapítja, hogy az ülés határozatképes, mert a megválasztott 5 fő képviselő közül 5 fő az ülésen megjelent. A polgármester a köszöntőt követően előterjeszti a napirendi pontot, melyet a testületi tagok elfogadnak.

**Napirendi pontok:**

**1.) Féléves költségvetés zárása, költségvetés módosítása**

Előterjesztő: Jásper Gábor László polgármester

**2.) Prophyl Kft. levele.**

Előterjesztő: Jásper Gábor László polgármester

**3.) Étkeztetési díjjak**

Előterjesztő: Jásper Gábor László polgármester

**4.) Településképi eljárás**

Előterjesztő: Jásper Gábor László polgármester

**5.) Kérelmek (zárt ülés)**

Előterjesztő: Jásper Gábor László polgármester

**6.) Egyebek**

**NAPIRENDI PONTOK TÁRGYALÁSA**

**1. napirendi pont: Féléves költségvetés zárása, költségvetés módosítása**

Jásper Gábor László: Felkérem Galambosi Lászlót, hogy az I. féléves költségvetésünkről beszéljen egy pár szót.

Galambosi László: Először is tájékoztatásképp szeretném bemutatni az idei év első félévének teljesítés adatait röviden, majd pedig a tervezett költségvetés-módosításról fogok beszélni.

Amint az első táblázaton látható a költségvetési mérlegben, hogy a bevételek összesen 73 960 866 Ft-ra teljesültek, a kiadások pedig 44 876 917 Ft teljesítést mutatnak félévkor. A táblázatban látható, hogy a kiadások zömét a személyi juttatások és a dologi kiadások teszik ki, a bevételeknél pedig a legfőbb bevételi forrás az állami támogatások és a közhatalmi bevételek. Ha nincs kérdés, akkor áttérnék a következő táblázatra, amiben a módosított költségvetést is fogjuk látni.

Rögtön az első sorban látható, hogy az általános működési támogatás növekedett, mivel a májusi felmérésben szereplő adatok alapján plusz 1,5 millió Ft kiegészítő támogatást ítéltek meg az Önkormányzat részére, ami a megnövekedett közvilágítási számlák miatt van. A gyermekétkeztetés bértámogatását létszám-arányosan 324 036 Ft-tal csökkentették, azonban üzemeltetési támogatásra érkezett még 713 920 Ft, így összesítve 389 884 Ft-tal lehet ezt a sort növelni. Az állami támogatások közt még a kiegészítő támogatás összege szerepel, ami a lakossági víz- és csatornaszolgáltatás közel 4,5 milliós összege. Ezt a korábbi évekhez hasonlóan tovább kellett utalni a DRV Zrt. részére, tehát ez a pénz felett ők rendelkeznek. Valamint a LEADER támogatás összege átcsoportosításra került a betervezett B21 rovatról a B25-re.

A közhatalmi bevételek közt fontos kiemelni a legnagyobb bevételi forrást, az iparűzési adót, ami 12,3 millió Ft-ra teljesült félévig, és a vállalkozások 2022-es beszámolói alapján a II. féléves előírás 15,5 millió Ft, ennek a 95%-át terveztük be, hiszen ahogy a tapasztalat mutatja, nem minden vállalkozás fizeti be a szeptember 15-i előírást, a tavalyi év végén is volt 435 ezer Ft kintlévőség, ami nem folyt be.

Ami viszont nem volt betervezve az eredeti költségvetésben, az a közvetített szolgáltatások, ami a tovább-számlázások bevétele, valamint az ingatlan értékesítés, ami a Bár 270 hrsz-ú ingatlan eladásából befolyt 85 500 Ft és a volt konyha eladásából augusztusban befolyt 9 300 000 Ft összegből tevődik. A költségvetési maradvánnyal együtt így a bevételeket összesen 126 038 978 Ft-ra tudjuk betervezni.

Amennyiben nincs kérdés, áttérnék a kiadásokra. A kiadások közt a munkabéreket most már be tudtam tervezni nagyjából pontosra, ugyanis a közmunka program november 30-ig tart, valamint a korábbi faluházas bére levonásra került a terhessége és a nemrég született gyermeke után járó GYES miatt, és az új faluházas járandósága pedig egy másik sorra került betervezésre, mivel számlát tud adni, ezt majd a későbbiekben látni fogjuk. Az egyéb személyi juttatások közt a már teljesült betegszabadságok összege lett betervezve, valamint a megbízási díjakat is átterveztem a II. félévben várható szerint. És az ezekhez kapcsolódó járulékok is áttervezésre kerültek.

Az üzemeltetési anyagoknál levonásra került a járdaépítés/felújítás pályázat összege, mert az anyagköltségeket helyrajzi számokra kell aktiválni, ezért felújításnak minősül, azon a soron szerepel. Az informatikai szolgáltatások előirányzatát növeli a telefonok internet díjai, valamint a weboldal tervezés és a Faluház megemelkedett internet díja. Az áramdíjnál a közvilágítás eléggé bizonytalan, ezt még előre nem tudjuk tervezni, hogyan fog alakulni. Kérdezném Polgármester Urat, hogy tájékoztassam a fejleményekről a képviselő testületet?

Jásper Gábor László: Néhány szóban már említettem nekik, de foglald össze kérlek, hogy mit sikerült intézni.

Galambosi László: Körülbelül 2 hete Schum Zoltánnénak sikerült telefonon elérni az illetékes ügyintézőt a februári és márciusi közvilágítás számlákkal kapcsolatban. Ez a 2 számla még nem került kifizetésre, mivel többször is reklamáltunk, kértük, hogy a több mint 1,5 millió összértékű számlákat ne kelljen befizetni, mivel a korszerűsítés miatt csökkent a fogyasztás és az év eleji magasabb árral számított számlákat nem áll módunkban kifizetni. Viszont érkezett rá fizetési felszólítás, kamat és behajtás is, amit nem tartunk jogosnak, hiszen többször is lett levél küldve, valamint telefonos egyeztetés is volt már ezügyben, hogy ne kelljen befizetni. Azt a választ kaptuk telefonon, hogy a szóban forgó 2 számlát befagyasztják, tehát nem kell befizetni, és a hetekben ki fognak jönni leolvasni a tényleges fogyasztást, ami alapján kiállítanak egy végszámlát a valós fogyasztásról, és ezt kell majd befizetni.

Jásper Gábor László: Igen, azóta pedig azért fizettük be a kapott számlákat, mivel kb. a felére csökkentették az 1 kiloWattra jutó árat, de a mennyiséget nem csökkentették, úgyhogy jó lenne ennek a végére pontot tenni.

Takács-Nagy Veronika: Reméljük, hamarosan lezárhatjuk és már a valós értékekkel fogják a számlákat kiállítani.

Jásper Gábor László: Köszönjük Galambosi Lászlónak a tájékoztatást. Megkérem, folytassa a költségvetés-módosítás ismertetését.

Galambosi László: A táblázatban látható, hogy a gázdíj teljesítése a tervezettől elmaradt eddig, de óvatosságból nem változtattunk a soron. A szakmai szolgáltatások során betervezésre került az új faluházas havi juttatása, valamint műszaki ellenőri díjak, pályázatírói díjak és a tervező díjai is itt szerepelnek. Az egyéb szolgáltatások sor összegét azért volt indokolt csökkenteni, mert a járdafelújítás munkadíja itt szerepelt, azonban az is átkerült a felújításokhoz az anyagköltséggel együtt. A reklám kiadásoknál a hirdetések díjai szerepelnek.

Tigelmann Csaba: Ismertetnéd kérlek, hogy milyen hirdetések voltak?

Galambosi László: A karácsonyi köszöntőnek a hirdetési díja szerepel benne, valamint reklámtervezés és koncepciókészítés a honlaphoz. A következő soron látszanak a szociális kiadások, amit egy másik táblázatban tételesen kimutattam. Itt kikerült az MTKT 2023. évi hozzájárulás, mivel az előző év is mínuszos volt, tehát várhatóan az idei évre sem kell fizetni. Viszont ezt a felszabaduló összeget akkor fel lehet használni év végén Mikulás ajándékokra és esetleg magasabb összegű tűzifa támogatásra.

Az előző táblázatra visszatérve láható, hogy a társulásoknak betervezett összeg növekedett, mivel a Köznevelési Társulás részére át lett utalva a cafeteria összege, valamint az általuk tervezett és megküldött idei év I. féléves hozzájárulás összege. Ami még nem volt betervezve, hogy a Mecsek-Dráva Társulás részére is kellett tagdíjat fizetni. A helyi önkormányzatoknak átadott működési célú támogatások közt szerepel a Közös Hivatal részére átadott 2023. évi hozzájárulás.

Jásper Gábor László: Erről szeretnék néhány szót beszélni. A korábbi években 1 millió Ft körüli összeg volt megállapítva a Bári Kirendeltség részére, amit tavaly megemeltek 1,5 millióra. Az előző években ebbe az összegbe bele is fértünk, még év végén a megmaradt összegből tudtunk egy kis irodaszer-bővítést is eszközölni. Azonban az idei évben a megemelkedett gáz- és áramdíjaknak köszönhetően ez a 1,5 millió már júniusban elfogyott, azóta pedig havonta 100-150 körüli összegeket kellene hozzátennünk a működéshez. Ez az összeg csupán a víz-, internet-, telefon-, gáz- és áramdíjakból tevődik össze, és nem tartom jogosnak, hogy a megemelkedett árak miatt nem tudunk a Közös Hivatal működési pénzéből kijönni. Elfogadom, hogy a kapott állami támogatás nagy része a bérekre megy, viszont szeretnék beszélni majd a dunaszekcsői polgármesterrel, hogy kaphassunk a 1,5 millión felül még támogatást. Ugyanis, ha kiszámoljuk, csak ezek az alapdíjak, amik a biztonságos működtetéshez szükségesek, 2 millió Ft-ba kerülnek. Ebből 1 millió, amit a Bár Községi Önkormányzatnak hozzá kéne tenni, amit sokallok, mivel nem a mi hibánkból kerül többe a hivatal működése, hanem a megemelkedett díjak miatt.

Takács-Nagy Veronika: Egyetértek, mindenképp meg kell beszélni. Azt az összeget tudnánk másra is fordítani.

Jásper Gábor László: Egyelőre most 3 havi többletkiadás fedezete át lett utalva, de megpróbálom leegyeztetni és meglátjuk, mi lesz. Kérdezném Galambosi Lászlót, van még valami, amiről szeretne beszélni?

Galambosi László: Igen, még a civil szervezetek részére átadott támogatások vannak, ami változott, ugyanis a Csele-Borza Völgye Egyesület kiszámlázta a 4 éves tagdíját, ami befizetésre került, illetve a mohácsi állatmenhely részére lett 60 000 Ft átadva. Az egyéb vállalkozásoknak átadott működési célú támogatás szintén növeli a kiadásokat, ez a korábbiakban említett lakossági víz- és csatornaszolgáltatás támogatásának továbbutalt összege. A beruházások és felújításokra készítettem egy külön táblázatot, amiben túl sok változtatás nem volt, mindössze a Magyar Falu Program keretében nyert járdafelújítás pályázatban elszámolható anyagköltség és az önerős munkadíj összegét csoportosítottam át ide. Így összesen 12,5 millió Ft tartalékot tudunk képezni.

Jásper Gábor László: Ez köszönhető a volt konyha eladásának és a megnövekedett iparűzési adó bevételeknek.

Galambosi László: Tehát a költségvetés kiadási és bevételi főösszege 126 038 978 Ft. Ezekkel a számadatokkal javasolnám a költségvetés-módosítást elfogadni.

Jásper Gábor László: Kérem a képviselő-testületet, kézfeltartással jelezzék, ha egyetértenek a javasolt rendelet-módosítással.

A testület 5 igen szavazattal 0 ellenében a következő határozatot hozta:

**Bár Község Önkormányzata Képviselő-testületének 6/2023. (VIII. 30.) önkormányzati rendelete**

**az önkormányzat 2023. évi költségvetéséről szóló 2/2023. (III. 14.) önkormányzati rendeletének módosításáról**

*(Az elfogadott rendelet a jegyzőkönyv mellékletét képzi.)*

**2. napirendi pont: Prophyl Kft. levele.**

Jásper Gábor László: Ismertetem Oláh Endre telepvezető beadványát. A telekalakítással kapcsolatos véleményünket kérik a telepen belül, egy út megszűnne és egy másikon történne a közlekedés, a térképet is bemutatom a testületnek. Szerintem minket közvetlenül nem érint, javaslom, hogy fogadjuk el.

A testületi tagok hozzászólás nélkül egyetértenek.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 5 igen szavazattal 0 ellenében a következő határozatot hozta:

**63/2023 (VIII.30.) Kt. számú határozat a Prophyl Kft. telekalakításáról:**

Bár Községi Önkormányzat Képviselő-testülete arról határozott, hogy a Prophyl Kft. telekalakítási tervét megismerte, azzal egyetért, kifogást nem emel.

Határidő: azonnal

Felelős: Jásper Gábor László polgármester

**3. napirendi pont: Étkeztetési díjjak**

Jásper Gábor László: Dunaszekcső módosítja a térítési díjjakról szóló rendeletét, a nyersanyagárak emelkedése miatt emelésre kerül a sor. Felolvasom a 48/2022. (VII. 26)-ai határozatunk szövegét. Javaslom, hogy mi ne emeljünk.

Tigelmann Csaba: Egyetértek egyenlőre ne emeljünk, jövőre majd meglátjuk.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 5 igen szavazattal 0 ellenében a következő határozatot hozta:

**64/2023 (VIII.30.) Kt. számú határozat a térítési díjjakról:**

Bár Községi Önkormányzat Képviselő-testülete arról határozott, hogy a 48/2022. (VII. 26) KT. határozatot változatlan tartalommal hatályban tarja.

Határidő: azonnal

Felelős: Jásper Gábor László polgármester

Jásper Gábor László: A nyugdíjasoknak nyújtott étkeztetési támogatásról szóló 4/2023 (I.30.) Kt. számú határozatot is javaslom, hogy tartsuk hatályba az év végéig, a költségvetési számok alapján egyenlőre úgy tűnik, hogy tudjuk finanszírozni, jövőre elgondolkodhatunk, hogy a szociális rendeletünkbe beépítjük.

Takács Nagy Ferencné: Egyetértek, nyújtsunk támogatást a második félévre vonatkozóan is, a korábbi határozati szövegezés maradhat szerintem.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 5 igen szavazattal 0 nem mellett a következő határozatot hozta

**65/2023 (VIII.30.) Kt. számú határozat a nyugdíjasok étkeztetésének támogatásáról:**

Bár Községi Önkormányzat Képviselő-testülete a korábbi 4/2023 (I.30.) Kt. számú határozatát hatályon kívül helyezve arról döntött, hogy a bári lakóhellyel, vagy tartózkodási hellyel rendelkező öregségi nyugellátásban részesülő lakosok étkeztetésének költségét 13 %-os támogatásban részesíti kivéve, ha az igénylő az MTKT vonatkozásában szociális ellátásra jogosult.

A támogatás igénybevételének feltétele, hogy az igénylő jövedelme nem haladja meg a mindenkori nyugdíjminimum 300 %-át, egyedülálló esetén 450 %-át.

A támogatás kifizetése az igénylő részére utólagos elszámolás alapján a Fritsch és Fia Kft. által az igénylő nevére szóló számlája alapján kerül sor a tárgyhónapot követően.

Határidő: 2023. július 01-től 2023. december 31-ig.

Felelős: Jásper Gábor László polgármester

**4. napirendi pont: Településképi eljárás**

Jásper Gábor László: Tájékoztatom a testületet, hogy kérelem érkezett hozzánk a fenti tárgyban, melyeket felolvasok, illetve ismertetem Béres Gábor főépítész szakmai véleményét.

Javaslom, hogy hogy fogadjuk el, a gazdasági épület illeszkedik a településképbe.

Horváth János: Rendben, én elfogadom.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 5 igen szavazattal 0 nem mellett a következő határozatot hozta

**66/2023 (VIII.30.) Kt. számú határozat a 7711 Bár, Szabadság utca 41. sz-ú telekre tervezett gazdasági épület településképi véleményezéséről:**

Bár Községi Önkormányzat Képviselő-testülete arról határozott, hogy a 7711 Bár, Szabadság utca 41. sz-ú telekre tervezett gazdasági épület bővítés a főépítész szakmai véleménye szerint illeszkedik a településképbe, ezért a képviselő-testület a tervezett építéshez hozzájárul.

Határidő: azonnal

Felelős: Jásper Gábor László polgármester

**5. Napirendi pont: Kérelmek (zárt ülés)**

**6. napirendi pont: Egyebek**

Jásper Gábor László: Tájékoztatom a testületet, hogy a beiskolázási segély rendben kifizetésre került 774 ezer forint összegben. A Faluház székei felújításre szorulnak, szüreti nap után be is lehetne tervezni, a lakkot kellene csak kifizetni, a Mohácsi Székgyár vállalná a csiszolást, de ez még körvonalazódik, ha döntést kell hozni akkor jelzem a testületnek.

tekintettel arra, hogy a bolt bezárt, ezért a falugondnok péntek délelőttönként indítana bevásárló járatot Mohácsra, de ő csak sofőrködik, aki akar az beül a buszba és elmegy, nem vásárolnánk be senki helyett.

Takács Nagy Ferencné: köszönjük a tájékoztatást, egyetértek az intézkedésekkel.

Több kérdés, hozzászólás nem volt, a polgármester az ülést berekesztette.

**Kmf.**

**Jásper Gábor László dr. Benedek Zoltán**

**polgármester jegyző**